แป้งเค้กก็คือแป้งสาลีชนิดหนึ่ง แต่จะมีปริมาณโปรตีนในแป้ง 7 - 9% จึงนิยมนำไปทำเค้กหรือเบเกอรี่ โดยเฉพาะขนมที่ต้องการความนุ่ม เบา ก็จะเลือกใช้แป้งเค้กเสียส่วนใหญ่ ในขณะที่ แป้งอเนกประสงค์นั้น ก็ตามชื่อของเค้าเลยค่ะ สามารถนำมาทำขนมและอาหารได้หลายชนิด จะมีโปรตีนในแป้งอยู่ราว ๆ 9 - 11% ในกรณีที่หาแป้งเค้กไม่ได้จริง ๆ ก็สามารถใช้แป้งอเนกประสงค์แทนได้ค่ะ ในยุโรปไม่มีแป้งเค้กแบบเมืองไทยขาย ซึ่งเบเกอรี่ทางนี้ก็จะใช้แป้งอเนกประสงค์และอาจจะผสมแป้งข้าวโพดลงไปเล็กน้อยในสูตรค่ะ หรือถ้าซื้อแป้งเค้กสำเร็จในซูเปอร์มาร์เก็ต ก็จะเป็นแป้ง Self Rising ก็คือแป้งที่ผสมแป้งข้าวโพดและผงฟูมาเรียบร้อยแล้ว สามารถนำไปทดแทนใช้ทำขนมในสูตรได้เลยโดยที่ไม่ต้องเติมผงฟูเลยค่ะ